A Tanács 93/33/EGK irányelve

(1993. június 14.)

a motorkerékpárok és segédmotoros kerékpárok illetéktelen használat elleni védelmet biztosító berendezéseiről

AZ EURÓPAI KÖZÖSSÉG TANÁCSA,

tekintettel az Európai Gazdasági Közösséget létrehozó szerződésére és különösen annak 100a. cikkére,

tekintettel a motorkerékpárok és segédmotoros kerékpárok típusjóváhagyásáról szóló, 1992. június 30-i 92/61/EGK tanácsi irányelvre [1],

tekintettel a Bizottság javaslatára [2],

az Európai Parlamenttel együttműködve [3],

tekintettel a Gazdasági- és Szociális Bizottság véleményére [4],

mivel a belső piac egy olyan belső határok nélküli térséget jelent, amelyben biztosított az áruk, a személyek, a szolgáltatások és a tőke szabad mozgása; mivel az ehhez szükséges intézkedéseket el kell fogadni;

mivel az egyes tagállamokban a motorkerékpároknak és segédmotoros kerékpároknak az illetéktelen használat elleni védelmet biztosító berendezéseik tekintetében meg kell felelniük meghatározott műszaki jellemzőknek, amelyeket tagállamonként eltérő, kötelező érvényű rendelkezések állapítanak meg; mivel ezek az eltérések gátolják az Európai Közösségen belüli kereskedelmet;

mivel a belső piac megteremtésének és működésének e gátjai megszüntethetők, ha minden tagállam a nemzeti rendelkezései helyett ugyanazokat az előírásokat alkalmazza;

mivel a motorkerékpárok és segédmotoros kerékpárok illetéktelen használat elleni védelmet biztosító berendezéseire vonatkozó egységes előírások bevezetése azért szükséges, hogy e járműtípusoknak mindegyikére alkalmazni lehessen a 92/61/EGK irányelv szerinti típus-jóváhagyási és alkatrésztípus-jóváhagyási eljárást;

mivel az érintett ágazatban javasolt fellépés jelentőségét és kihatásait tekintve az ebben az irányelvben tervezett közös intézkedések nemcsak szükségesek, hanem elengedhetetlenek is a kitűzött cél, a járműtípus közösségi típusjóváhagyásának elérése érdekében; mivel ezt a célt a tagállamok önállóan nem tudják megfelelően megvalósítani;

mivel a harmadik országokban a piacra jutás megkönnyítése érdekében szükségesnek tűnik ezen irányelv és az ENSZ/EGB 62. számú előírás rendelkezései között az egyenértékűséget megteremteni,

ELFOGADTA EZT AZ IRÁNYELVET:

1. cikk

Ezt az irányelvet és mellékleteit kell alkalmazni a 92/61/EGK irányelv 1. cikkében meghatározott valamennyi járműtípus illetéktelen használat elleni védelmet biztosító berendezéseire.

2. cikk

A motorkerékpárok és segédmotoros kerékpárok illetéktelen használat elleni védelmet biztosító berendezéseire vonatkozó alkatrésztípus-jóváhagyás megadásához a szükséges eljárást, valamint e járművek szabad áruforgalomba hozatalának feltételeit a 92/61/EGK irányelv II., illetve III. fejezete rögzíti.

3. cikk

Ezen irányelv és az ENSZ/EGB 62. számú előírás (E/ECE/TRANS/505 - Add. 61/Amend. 1) rendelkezései között az egyenértékűséget a 92/61/EGK irányelv 11. cikkével összhangban teremtik meg.

A tagállamok alkatrésztípus-jóváhagyást kiadó illetékes hatóságai elfogadják az ENSZ/EGB 62. számú előírásnak megfelelően kiadott alkatrésztípus-jóváhagyásokat, valamint megfelelő jóváhagyási jeleket az ezen irányelv szerint kiadott alkatrésztípus-jóváhagyások és jóváhagyási jelek helyett.

4. cikk

Ezt az irányelvet a 70/156/EGK [5] irányelv 13. cikke szerint módosítani lehet, tekintettel:

- a 3. cikkben említett ENSZ/EGB előírás módosításaira,

- ezen irányelv mellékleteinek a műszaki fejlődéshez történő hozzáigazítására.

5. cikk

(1) A tagállamok legkésőbb 1994. december 14-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvek megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz a hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

Az első albekezdésben megadott időponttól kezdve a tagállamok az illetéktelen használat elleni védelmet biztosító berendezésekre vonatkozó okokból nem tilthatják meg azoknak a járműveknek az első forgalomba helyezését, amelyek megfelelnek ennek az irányelvnek.

Az első albekezdésben említett rendelkezéseket 1995. június 14-től alkalmazzák.

(2) A tagállamok közlik a Bizottsággal nemzeti joguknak azokat a rendelkezéseit, amelyeket ezen irányelv által szabályozott területen fogadtak el.

6. cikk

Ennek az irányelvnek a tagállamok a címzettjei.

Kelt Luxembourgban, 1993. június 14-én.

a Tanács részéről

az elnök

J. Trøjborg

[1] HL L 225., 1992.8.10., 72. o.

[2] HL C 293., 1992.11.9., 32. o.

[3] HL C 337., 1992.12.21., 103. o. és az HL C 176., 1993. 6. 28.

[4] HL C 73., 1993. 3.15., 22. o.

[5] HL L 42., 1970.2.23., 1. o. A legutóbb a 92/53/EGK irányelvvel (HL L 225., 1992.8.10., 1. o.) módosítoot irányelv.

--------------------------------------------------

I. MELLÉKLET

Alkalmazási terület - fogalommeghatározások - általános és különleges előírások

1. Alkalmazási terület

1.1. Ezt az irányelvet kell alkalmazni motorkerékpárok - oldalkocsival vagy anélkül - és segédmotoros kerékpárok illetéktelen használat elleni védelmet biztosító berendezéseire.

2. Fogalommeghatározások

2.1. Ezen irányelv alkalmazásában:

2.2. "alkatrésztípus-jóváhagyás": egy járműtípusra vonatkozó alkatrésztípus-jóváhagyás az illetéktelen használat elleni védelmet biztosító berendezésére vonatkozóan;

2.3. "járműtípus": azok a gépjárművek, amelyek az alábbi jellemzőket tekintve, egymáshoz képest nem mutatnak lényeges eltéréseket:

2.3.1. gyártó által megadott járműtípusra vonatkozó adatok;

2.3.2. a járműalkatrésznek vagy járműalkatrészeknek az elhelyezése és szerkezete, amelyekre a védelmet biztosító berendezés hat;

2.3.3. a védelmet biztosító berendezés típusa;

2.4. "védelmet biztosító berendezés": az a rendszer, amely megakadályozza a jármű illetéktelen használatát oly módon, hogy a kormányberendezés és/vagy az erőátviteli rendszer kényszerreteszelését idézi elő, a rendszer:

2.4.1. egyedül és kényszerűen hathat csak a kormányberendezésre (1. típushoz tartozó berendezés);

2.4.2. kényszerűen hathat a jármű motorját leállító berendezéssel együtt a kormányberendezésre (2. típushoz tartozó berendezés);

2.4.3. előfeszített állapotban hathat a jármű motorját leállító berendezéssel együtt a kormányberendezésre (3. típushoz tartozó berendezés);

2.4.4. kényszerűen hathat az erőátviteli rendszerre (4. típushoz tartozó berendezés);

2.5. "kormányberendezés": a kormánykezelőszerv (kormányrúd, kormánykerék) a kormányfej, beleértve a kiegészítő felszereléseket és az összes többi alkatrészt, amelyek közvetlenül befolyásolják a védelmi berendezés hatékonyságát;

2.6. "lezárási lehetőség": egy reteszelő rendszernek egy saját, erre a célra kifejlesztett és gyártott változata, amely megfelelő működtetés mellett biztosítja a rendszer hatékonyságát;

2.7. "kulcs": minden olyan készülék, amely olyan kialakítású és gyártású, hogy csak ezzel lehessen a speciálisan erre a készülékre kifejlesztett és gyártott reteszelő rendszert működtetni.

3. Általános előírások

3.1. A motorkerékpárokat és segédmotoros kerékpárokat a robogók kivételével, ezen irányelv rendelkezéseinek megfelelően egy illetéktelen használat ellen védelmet biztosító berendezéssel kell felszerelni. Amennyiben egy robogóra szereltek fel illetéktelen használat ellen védelmet biztosító berendezést, akkor annak meg kell felelnie ezen irányelv rendelkezéseinek;

3.2. a védelmi berendezést úgy kell kialakítani, hogy

3.2.1. azt a jármű kormányzásához, vezetéséhez, illetve előre irányuló vagy egyenes vonalú mozgatásához üzemen kívül kelljen helyezni;

3.2.2. a 4. típushoz tartozó védelmi berendezéseket üzemen kívül kelljen helyezni ahhoz, hogy szabaddá váljék az erőátvitel. Ha ezt a védelmi berendezést a rögzítő fékberendezéssel hozzák működésbe, akkor a védelmi berendezésnek együtt kell hatnia azzal a berendezéssel, amelyik a motort leállítja;

3.2.3. a kulcsot csak akkor lehessen kihúzni, ha a zárnyelv a reteszelő helyzetben vagy az oldási helyzetben van. Nem lehet a kulcsnak olyan közbenső helyzete, amelynél fennáll az a veszély, hogy a védelmi berendezés zárnyelve a bedugott kulcs mellett később reteszelődik;

3.3. a 3.2. pont előírásainak egy kulcs egyszeri működtetése tegyen eleget;

3.4. a 3.1. pont szerinti védelmi berendezést és azokat a járműrészeket, amelyeket irányít, úgy kell kiképezni, hogy ne lehessen a berendezést gyorsan és észrevétlenül kinyitni, hatástalanná tenni vagy tönkretenni, például könnyen megszerezhető, olcsó és jól elrejthető szerszámokkal, készülékekkel vagy tárgyakkal;

3.5. a védelmi berendezésnek a jármű alapfelszereléséhez kell tartoznia (ez azt jelenti, hogy a jármű gyártójának azt az első kiskereskedelmi eladás előtt fel kell szerelnie a járműre). A zár szilárdan legyen beépítve a védelmi berendezésbe. (Ha a zárat a kulcs segítségével a burkolat vagy egy másik rögzítőelem eltávolítása után ki lehet húzni, akkor ez nem ellentétes az előírással.);

3.6. a reteszelőrendszernek legalább 1000 különböző lezárási lehetőséget, vagy ha az évenként gyártott járművek teljes darabszáma 1000-nél kevesebb, ennek megfelelő számú lezárást kell tartalmaznia. Ugyanahhoz a járműtípushoz minden lezárási lehetőség felhasználási gyakorisága megközelítőleg 1: 1000 legyen;

3.7. a kulcs és a zár kódja nem lehet látható;

3.8. a zárat úgy kell kiképezni, legyártani és beépíteni, hogy a reteszelt helyzetben lévő zárhenger elforgatása 0,245 daNm-nél kisebb forgatónyomatéknál csak a hozzáillő kulccsal legyen lehetséges, és

3.8.1. a csapos hengerzáraknál legfeljebb két egyforma, ugyanabba az irányba ható záróelem lehet egymás mellett, és nem lehet több, mint 60 % azonos (csapos) záróelem;

3.8.2. lemezes hengerzáraknál legfeljebb két ugyanabba az irányba ható záróelem lehet egymás mellett, és nem lehet több, mint 50 % azonos (lemezes) záróelem;

3.9. a védelmi berendezéseket úgy kell kiképezni, hogy járó motorral történő haladás közben ne következhessen be véletlen blokkolás, különösen olyan, ami veszélyezteti a közlekedés biztonságát;

3.10. az 1., 2. vagy 3. típushoz tartozó védelmi berendezéseknek reteszelt helyzetben, statikus feltételek mellett mindkét irányban ki kell bírniuk a kormánytengelyre ható 20 daNm nyomatékot a kormányberendezésnek a közlekedés biztonságát veszélyeztető mértékű sérülése nélkül;

3.11. az 1., 2. vagy 3. típushoz tartozó védelmi berendezéseket úgy kell kiképezni, hogy a kormányberendezést csak akkor lehessen reteszelni, ha a bekormányzási szög jobbra és/vagy balra legalább 20° az alaphelyzethez képest;

3.12. reteszelt helyzetben a 4. típushoz tartozó védelmi berendezés legyen képes meggátolni a hajtott kerék forgását a motor legnagyobb nyomatékánál is.

4. Különleges előírások

4.1. A 3. pont általános érvényű előírásai mellett a védelmi berendezésnek az alábbiakban felsorolt előírásoknak is meg kell felelnie:

4.1.1. az 1. vagy a 2. típushoz tartozó védelmi berendezésnél a zár a kulcs egyetlen mozgatásával legyen reteszelhető, amikor a 2.5. pontban meghatározott kormányberendezés olyan helyzetben van, amelyben a zárnyelv be tud reteszelni a megfelelő résbe;

4.1.2. a 3. típushoz tartozó védelmi berendezésnél a zárnyelvet csak a jármű használójának a kulcs elfordításával együtt, vagy e mellett kifejtett működtető mozdulatával lehet előfeszíteni. Ha a zárnyelv elő van feszítve, a kulcsot csak a 3.2.3. pontban felsorolt feltételek mellett lehet kihúzni;

4.2. a 2. és a 3. típushoz tartozó védelmi berendezésnél a zárónyelv nem reteszelődhet be (a résben), ha a berendezés olyan helyzetben van, amely lehetővé teszi a járműmotor beindítását;

4.3. a 3. típushoz tartozó védelmi berendezések nem hatástalaníthatók akkor, ha működőképes állapotban vannak;

4.4. a II. mellékletben meghatározott vizsgálat során, a mindkét irányban elvégzett 2500 be- és kireteszelés után a 3. típushoz tartozó védelmi berendezésnek továbbra is kifogástalanul kell működnie, és különösen meg kell felelnie a 3.8, 3.9, 3.10 és 4.3. pontban előírtaknak.

--------------------------------------------------

II. MELLÉKLET

A 3. típushoz tartozó védelmi berendezések kopásvizsgálata

1. Vizsgálati felszerelés

1.1. A vizsgálati felszereléshez tartozik:

1.1.1. egy olyan felszerelés, amelyen megfelelően rögzíthető az I. melléklet 2.4. pontjában meghatározott védelmi berendezés és a kormányberendezés mintadarabja;

1.1.2. egy készülék, a védelmi berendezés kulcs segítségével történő be- és kireteszeléséhez;

1.1.3. egy készülék, amellyel a kormánytengelyt a védelmi berendezéshez képest el lehet fordítani.

2. Vizsgálati eljárás

2.1. A kormányberendezés egy mintadarabját a védelmi berendezéssel együtt rögzíteni kell az 1.1.1. pontban leírt felszerelésen.

2.2. Egy vizsgálati ciklus az alábbi műveleteket foglalja magában:

2.2.1. kiindulási helyzet:

a védelmi berendezést ki kell reteszelni és a kormánytengelyt olyan helyzetbe állítani, amelyben nem lehetséges a védelmi berendezés bereteszelése;

2.2.2. működésre kész állapot:

a védelmi berendezést a kulcs segítségével bereteszelt helyzetbe kell állítani;

2.2.3. reteszelés:

a kormánytengelyt úgy kell elfordítani, hogy a felvitt forgatónyomaték a védelmi berendezés bereteszelésének pillanatában 5,88 Nm ± 0,25 Nm legyen;

2.2.4. kireteszelés:

a védelmi berendezést a normál módon kell kireteszelni, azt követően, hogy a forgatónyomatékot a kireteszelési művelet megkönnyítéséhez nullára kell csökkenteni;

2.2.5. visszaállítás:

a kormánytengelyt addig kell elfordítani, amíg olyan helyzetbe kerül, amelyben nem lehetséges a biztonsági készülék bereteszelése;

2.2.6. elforgatás az ellentétes irányba:

a 2.2.2., 2.2.3, 2.2.4 és 2.2.5 pontban leírt műveleteket meg kell ismételni, de a kormánytengely ellenkező irányú helyzetében;

2.2.7. a berendezés két egymást követő bereteszelése között legalább 10 másodpercnek kell eltelnie;

2.3. a kopásvizsgálatot az I. melléklet 4.4. pontja szerinti gyakorisággal kell megismételni.

--------------------------------------------------

III. MELLÉKLET

--------------------------------------------------